6. NAPIREND Ügyiratszám: BSZ/1130-4/2024.

# E L Ő T E R J E S Z T É S

a Képviselő-testület **2024. október 4-i** **nyilvános** **alakuló** ülésére

**Tárgy**: **Bizottsági tagok megválasztása**

**Előterjesztő:** Bíró Imre polgármester

**Előkészítette**: dr. Varga Viktória jegyző

**TISZTELT KÉPVISELŐ-TESTÜLET!**

A képviselő-testület a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) keretei között önállóan alakítja ki szervezetét, határozza meg a szervei közötti munkamegosztást. Erre alapozva mondja ki a törvény 57. § (1) bekezdése, hogy a képviselő-testület a szervezeti és működési szabályzatában határozza meg bizottságait, a bizottsági tagok számát, valamint a bizottságok feladat- és hatáskörét.

Az Mötv. értelmében a képviselő-testület a polgármester előterjesztése alapján az alakuló vagy az azt követő ülésen választja meg a szervezeti és működési szabályzat szerinti bizottságokat. Célszerű azonban már az alakuló ülésen megválasztani az összeférhetetlenséggel, a vagyonnyilatkozatok kezelésével és ellenőrzésével foglalkozó bizottságot, mivel a képviselők a megválasztásukat követő 30 napon belül kötelesek vagyonnyilatkozatot tenni.

A Balatonszepezd Község Önkormányzata Szervezeti és Működési Szabályzatról szóló 3/2019. (III.29.) önkormányzati rendelet (a továbbiakban SZMSZ) 29. § (2) bekezdése meghatározza, hogy a képviselő-testület állandó bizottsága az Ügyrendi Bizottság, illetve, hogy annak létszáma 3 fő képviselő. A polgármester, alpolgármester nem lehet tagja a bizottságnak. Ennek alapján javaslom, hogy a bizottság tagjai a határozati javaslatban megjelölt személyek legyenek.

Az Mötv. 36. §-a és 37. §-a határozzák meg a képviselőkre vonatkozó összeférhetetlenségi szabályokat, melyekről az önkormányzati képviselőket a Zánkai Közös Önkormányzati Hivatal jegyzője tájékoztatta.

A hatályos SZMSZ szerint az Ügyrendi Bizottság vizsgálja ki az összeférhetetlenség megállapítására irányuló kezdeményezést. A Bizottság előterjesztése alapján a kezdeményezést követő 30 napon belül a képviselő-testület dönt az összeférhetetlenségről.

Az Mötv. 39. §-a értelmében az önkormányzati képviselő a megválasztásától, majd ezt követő minden év január 1-től számított 30 napon belül vagyonnyilatkozatot köteles tenni. A képviselő saját vagyonnyilatkozatához csatolni köteles a vele közös háztartásban élő házas-, vagy élettársának, valamint gyermekének vagyonnyilatkozatát is.

A vagyonnyilatkozat tételének elmulasztása esetén az önkormányzati képviselő képviselői jogait nem gyakorolhatja, tiszteletdíjat nem kaphat. A vagyonnyilatkozatokkal kapcsolatos nyilvántartási, ellenőrzési feladatokat az SZMSZ-ben meghatározottak szerint az Ügyrendi Bizottság látja el.

A vagyonnyilatkozat megtételéhez szükséges nyomtatványok az önkormányzati képviselők részére átadásra kerültek.

Fentiekre való figyelemmel kérem a Tisztelt Képviselő–testületet, hogy az előterjesztést megtárgyalni, valamint támogatni szíveskedjen.

**HATÁROZATI JAVASLAT**

**I.**

Balatonszepezd Község Önkormányzata Képviselő-testülete az Ügyrendi Bizottság elnökévé

**dr. Temesvári Zsolt**

képviselőt megválasztja.

**II.**

Balatonszepezd Község Önkormányzata Képviselő-testülete az Ügyrendi Bizottság tagjává

**Inhof Tamás**

képviselőt megválasztja.

**III.**

Balatonszepezd Község Önkormányzata Képviselő-testülete az Ügyrendi Bizottság tagjává

**Kiss István**

képviselőt megválasztja.

Szentantalfa, 2024. október 1.

**Bíró Imre**

polgármester